

STRATEGIJA ZA OSTVARIVANJE PRAVA I POTREBA DJECE NA PODRUČJU GRADA NOVSKE 2020. - 2025.

AKCIJA „GRAD NOVSKA – PRIJATELJ DJECE“

Novska, rujan 2020.

Koordinacijski odbor akcije „Grad Novska – prijatelj djece“

Sadržaj

[Uvod 1](#_Toc52357919)

[1. Programiranje i planiranje za djecu 3](#_Toc52357920)

[2. Financijska sredstva za djecu 4](#_Toc52357921)

[3. Podrška i pomoć udrugama za djecu 5](#_Toc52357922)

[4. Dijete u sigurnom i zdravom gradu 6](#_Toc52357923)

[5. Zdravlje djece 8](#_Toc52357924)

[6. Odgoj i obrazovanje djece 10](#_Toc52357925)

[7. Socijalna skrb za djecu 12](#_Toc52357926)

[8. Kultura i šport djece i za djecu 13](#_Toc52357927)

[9. Slobodno vrijeme i rekreacija djece 15](#_Toc52357928)

[10. Podrška i pomoć roditeljima u skrbi i odgoju djece 16](#_Toc52357929)

[Zaključak 19](#_Toc52357930)

# Uvod

Strategija za ostvarivanje prava i potreba djece na području grada Novske za razdoblje od 2020. do 2025. godine kreirana je kao temelj poduzimanja budućih aktivnosti na području grada Novske za ostvarivanje prava djece i njihovog aktivnog sudjelovanja u lokalnoj i široj zajednici. Grad Novska kontinuirano ulaže napore u poboljšanje uvjeta za kvalitetan rast i razvoj djece u svim aspektima djetetovog života. Unaprjeđenje odgojno-obrazovne infrastrukture, podizanje kvalitete usluga za obitelji s djecom, podrška kroz socijalne i demografske mjere, poticanje djelovanja organizacija civilnog društva koje rade s djecom te raznolikost sadržaja za djecu, samo su neki od prioriteta na kojima grad Novska neprestano radi i ostvaruje značajan napredak.

Upravo u tim nastojanjima, grad Novska stekao je uvjete i pristupio kandidaturi za počasni naziv „Grad prijatelj djece“ koji se dodjeljuje u sklopu nacionalne Akcije „Gradovi i općine – prijatelji djece“ koju provodi Savez društava „Naša djeca“ Hrvatske.

Ovim dokumentom sustavno su definirani prioriteti i ciljevi koji se žele postići u narednom razdoblju u svrhu ostvarivanja što kvalitetnijih uvjeta za zdravi rast i razvoj djece u lokalnoj zajednici. Izradi strategije prethodilo je anketno ispitivanje roditelja o zadovoljstvu postojećim sadržajima i uslugama za djecu na području grada Novske. Istraživanje je pokazalo kako su u osnovi roditelji zadovoljni postojećim sadržajima za djecu, najviše sportskim, zabavnim i kreativnim sadržajima. Prema njihovim iskazima, djeca su najčešće zainteresirana za bavljenje sportom, boravak u prirodi, ali i video igre i Internet sadržaje. Ono što smatraju da bi trebalo unaprijediti u gradu Novskoj za djecu, odnosi se uglavnom na uređenje dječjih igrališta, igraonice za djecu, edukativne radionice za djecu i mlade raznih tema, više aktivnosti za djecu vikendom, poboljšanje sigurnosti djece u prometu i sl.

Isto tako, strategija se temelji na preporukama Koordinacijskog odbora akcije „Grad Novska – prijatelj djece“, osnovanog u svrhu provedbe akcije „Gradovi i općine - prijatelji djece“, a u koji su uključeni svi stručnjaci koji u sklopu različitih institucija, ustanova, organizacija civilnog društva i tijela javnih vlasti, direktno rade s djecom ili djeluju u području ostvarivanja i zaštite dječjih prava.

Osnovna nit vodilja prilikom kreiranja ovog dokumenta su prvenstveno prava djece propisana Ustavom Republike Hrvatske te Konvencijom o pravima djeteta koja je usvojena na Glavnoj skupštini Ujedinjenih naroda 20. studenog 1989. godine, a koju je Republika Hrvatska ratificirala 8. listopada 1991. godine. Isto tako, ova strategija je u skladu s Nacionalnom strategijom za prava djece u Republici Hrvatskoj za razdoblje od 2014. do 2020. godine te sa Strateškim razvojnim programom grada Novske 2018. – 2023. godine.

S obzirom na status Grada Novske kao kandidata za počasni naziv „Grad prijatelj djece“, ova strategija usmjerena je na 10 područja važnih za život djece koja su definirana kroz nacionalni Program „Gradovi i općine - prijatelji djece“ te su definirani ciljevi i mjere u skladu s potrebama na području grada Novske.

Strategiju za ostvarivanje prava i potreba djece na području grada Novske za razdoblje 2020. do 2025. godine izradio je Koordinacijski odbor akcije „Grad Novska – prijatelj djece“.

# 1. Programiranje i planiranje za djecu

Ovom Strategijom definirani su ciljevi i potrebne mjere kako bi se doprinijelo svakom pojedinom cilju u svakom području. Kako bi se osigurala provedba i implementacija planiranih mjera, važno je kreirati godišnji Akcijski plan provedbe Strategije za ostvarivanje prava i potreba djece na području grada Novske. Isto tako, važno je kontinuirano pratiti i analizirati potrebe djece i za djecu na području grada Novske te sukladno tome prilagođavati godišnje planove. Nadalje, iznimno je važno uključivati djecu u procese donošenja odluka, kritičkog promišljanja o postojećem stanju te ih educirati o njihovim pravima. U konačnici, važno je educirati i odrasle o pravima djece kako bi odrasli mogli pravilno postupati u cilju ostvarivanja i zaštite dječjih prava.

U skladu s navedenim, u ovom programskom području definirana su ciljevi i mjere kako slijedi.

|  |
| --- |
| **Cilj 1.1.** **Osigurati kontinuirano programiranje i planiranje programa za djecu** |
| **Mjera 1.1.1** Izrada godišnjeg akcijskog plana provedbe aktivnosti za djecu |
|  Opis | Krajem svake godine potrebno je napraviti akcijski plan za sljedeću godinu kako bi se osigurala provedba mjera i ostvarenje ciljeva koji su postavljeni u ovoj strategiji. Svaki akcijski plan potrebno je dodatno prilagoditi potrebama djece u tom trenutku. |
|  Nositelji | Koordinacijski odbor |
|  Indikatori | Izrađeni Akcijski planovi provedbe Strategije za svaku godinu. |

|  |
| --- |
| **Cilj 1.2. Poticati aktivno sudjelovanja djece u osmišljavanju programa za djecu** |
| **Mjera 1.2.1** Poticati međusobni rad i komunikaciju između učeničkih vijeća |
|  Opis | S ciljem aktivnog uključivanja djece u procese donošenja odluka i iniciranja promjena te kritičkog razmišljanja, potrebno je poticati rad učeničkih vijeća kroz obrazovne institucije. Isto tako, važno je uspostaviti dijalog između različitih učeničkih vijeća kako bi zajednički raspravili određene potrebe djece, ali i radili na ostvarenju svojih prava. Na taj način djece se potiču na aktivnu participaciju u lokalnoj zajednici i odgajaju za odgovorno građanstvo u odrasloj dobi. |
|  Nositelji | Obrazovne institucije na području grada Novske. |
|  Indikatori | Broj učeničkih vijeća.Broj odrađenih aktivnosti i raspravljenih tema na učeničkim vijećima.Broj djece uključene u učenička vijeća.Broj zajedničkih aktivnosti više učeničkih vijeća. |

|  |
| --- |
| **Mjera 1.2.2.** Poticati provedbu edukacije djece i odraslih o pravima djece |
|  Opis | Posebno je važno kontinuirano osvještavati odrasle i djecu o pravima djece. Kako bi se djecu potaknulo na aktivno sudjelovanje u zajednici, ona moraju biti svjesni svojih prava te ih odrasli trebaju poticati na slobodu izražavanja. Stoga je potrebno provoditi edukacije za odrasle i djecu kroz koje bi se i jedni i drugi učili i osvještavali o pravima djece. |
|  Nositelji | Obrazovne institucije, organizacije civilnog društva na području grada Novske. |
|  Indikatori | Broj provedenih edukacija o pravima djece.Broj uključene djece i odraslih u edukacije o pravima djece. |

# 2. Financijska sredstva za djecu

Grad Novska u svom proračunu redovito planira izdvajanja za programe predškolskog, osnovnoškolskog i srednjoškolskog odgoja i obrazovanja, izvanškolske aktivnosti koje provode različite organizacije civilnog društva, programe socijalne skrbi, kulturne programe i dr. Isto tako, Grad Novska osigurava sredstva i za kapitalna ulaganja u infrastrukturu, odnosno izgradnju odgojno – obrazovnih objekata, uređenje dječjih igrališta, sportskih terena i sl. Važno je i dalje redovno planirati i osiguravati sredstva za djecu i programe koji su namijenjeni djeci kako bi se osigurali kvalitetni i poticajni uvjeti za rast i razvoj djece u lokalnoj zajednici.

Osim proračunskih sredstava, važno je koristiti i bespovratna sredstva dostupna kroz fondove Europske unije i raznih nacionalnih izvora. Stoga je važno uspostaviti komunikaciju između Razvojne agencije Grada Novske – NORA i institucija, ustanova i organizacija civilnog društva koje rade s djecom, kako bi se zajednički planirali budući projekti te kandidirali na dostupne natječaje.

|  |
| --- |
| **Cilj 2.1. Kontinuirano planirati i osiguravati financijska sredstva za programe i projekte usmjerene djeci** |
| **Mjera 2.1.1.** Planirati izdvajanja iz gradskog proračuna za programe usmjerene djeci koje provode obrazovne institucije, organizacije civilnog društva, ustanove i sam Grad Novska |
|  Opis | Kako bi se pravovremeno isplanirali troškovi i financijski izdaci iz proračuna, Koordinacijski odbor će u sklopu Akcijskih planova isplanirati i troškove pojedinih planiranih aktivnosti kako bi se oni mogli uvrstiti u proračun. Grad Novska će se prilikom planiranja proračuna konzultirati s članovima Koordinacijskog odbora kako bi se utvrdili prioriteti za financiranje. |
|  Nositelji | Grad Novska, Koordinacijski odbor |
|  Indikatori | Ukupan iznos izdvojenih financijskih sredstava na godišnjoj razini za djecu i programe za djecu. |

|  |
| --- |
| **Mjera 2.1.2.** Kreirati i kandidirati projekte za djecu na natječaje EU fondova i Europske komisije u svrhu ostvarivanja bespovratnih sredstava |
|  Opis | EU fondovi predstavljaju značajne mogućnosti za realizaciju projekata koji se inače ne bi mogli financirati isključivo iz gradskog proračuna. Stoga je potrebno usmjeravati sve odgojno – obrazovne ustanove, udruge i sam Grad, na kreiranje i apliciranje projekta na natječaje EU fondova. |
|  Nositelji | Grad Novska, Razvojna agencija Grada Novske – NORA, odgojno - obrazovne institucije i ustanove, organizacije civilnog društva, Koordinacijski odbor |
|  Indikatori | Broj kandidiranih projekata za djecu.Broj financiranih projekata za djecu. |

# 3. Podrška i pomoć udrugama za djecu

Grad Novska na godišnjoj razini objavljuje natječaje za redovno financiranje udruga te njihovih programa. Među udrugama koje se prijavljuju na natječaj i ostvaraju financiranje je i veliki broj udruga koje provode aktivnosti za djecu iz područja kulture, športa, aktivizma, umjetnosti, rekreacije i sl. Uz odgojno-obrazovne ustanove i tijela javne vlasti, organizacije civilnog društva imaju važnu ulogu u stvaranju sadržaja za djecu, posebno u sklopu slobodnog vremena i izvanškolskih aktivnosti. Takvi sadržaji iznimno su važni za dobrobit i kvalitetan razvoj djece. Stoga je nužno nastaviti s pružanjem organizacijske, tehničke i financijske potpore organizacijama civilnog društva.

Nadalje, organizacije civilnog društva potrebno je dodatno jačati kroz javno – civilna partnerstva u implementaciji različitih programa i projekata. Stoga je prvenstveni cilj u ovom području usmjeren na jačanje međusobnog dijaloga između organizacija civilnog društva i Grada Novske.

|  |
| --- |
| **Cilj 3.1. Poticati dijalog između udruga za djecu međusobno i između udruga i Grada Novske** |
| **Mjera 3.1.1.** Razvijati partnerstvo između Grada Novske i udruga za djecu kroz različite projekte i manifestacije |
|  Opis | U cilju jačanja kapaciteta organizacija civilnog društva, Grad Novska će pružati podršku udrugama kroz partnerstvo u provedbi različitih projekata i organizaciji manifestacija. Time se udruge dodatno potiču na osmišljavanje i provedbu raznolikih aktivnosti za djecu te se stvaraju kvalitetniji uvjeti za rast i razvoj djece. |
|  Nositelji | Grad Novska, organizacije civilnog društva, Razvojna agencija Grada Novske - NORA |
|  Indikatori | Broj projekata u kojima su Grad Novska i organizacije civilnog društva sudjelovali kao partneri. |

|  |
| --- |
| **Mjera 3.1.2.** Objavljivati javne pozive Grada Novske za dodjelu financijskih potpora za programe organizacija civilnog društva koje rade s djecom |
|  Opis | Grad Novska će se kroz objavljivanje javnih poziva na godišnjoj razini, nastaviti podržavati rad i aktivnosti udruga koje provode aktivnosti za djecu na području grada Novske. Time se podržava raznolikost dostupnih sadržaja za kvalitetno provođenje slobodnog vremena djece. |
|  Nositelji | Grad Novska |
|  Indikatori | Broj financiranih projekata za organizacije civilnog društva koje rade s djecom i za djecu. |

# 4. Dijete u sigurnom i zdravom gradu

Kako bi se osiguralo i unaprjeđivalo sigurno i zdravo psihosocijalno i fizičko okruženje za razvoj djece, potrebno je prvenstveno razvijati preventivne programe te educirati djecu i odrasle. Sve odgojno – obrazovne ustanove na području grada Novske kroz svoj redovan rad imaju planirane razne aktivnosti o prevenciji nasilja i ovisnosti, ekološkom aktivizmu, sigurnosti djece u prometu te općenito o sigurnosti djece u gradu. Isto tako, organizacije civilnog društva organiziraju različite akcije u cilju zaštite zdravlja djece, očuvanja okoliša, učenju o utjecaju svakog pojedinca na okoliš i sl.

Ono što je iznimno važno i jedan je od prioritetnih ciljeva, odnosi se na sigurnost djece, posebno djece s teškoćama u razvoju i djece s invaliditetom te omogućavanje pristupa takve djece svim sadržajima na području grada Novske. Zbog toga je nužno redovno ulagati u infrastrukturu (rampe, dizala i sl.) i različita pomagala kako bi se svoj djeci osigurala mogućnost konzumiranja svih dostupnih sadržaja i sudjelovanje u svim aktivnostima.

Ciljevi u ovom programskom području usmjereni su na snažniju komunikaciju s djecom u cilju prevencije nasilja i raznih ovisnosti, stvaranja pozitivnih ekoloških navika kod djece od najranije dobi, podizanja sigurnosti djece u prometu te na osiguravanje sigurne dostupnosti svih sadržaja za svu djecu na području grada Novske.

|  |
| --- |
| **Cilj 4.1. Poticati aktivnosti kojima se prevenira nasilje i različite vrste ovisnosti** |
| **Mjera 4.1.1.** Organizirati radionice za djecu u svrhu prevencije nasilja i različitih oblika ovisnosti |
|  Opis | U suradnji s različitim dionicima, organizirati radionice primjerene djece u svrhu prevencije nasilja i različitih ovisnosti. Posebno je važno koncentrirati se na moderne ovisnosti (Internet, video igre i sl.) i oblike nasilja u online svijetu (*cyberbullying*).  |
|  Nositelji | Odgojno – obrazovne ustanove, organizacije civilnog društva, Policijska postaja Novska. |
|  Indikatori | Broj održanih radionica.Broj uključene djece u radionice. |

|  |
| --- |
| **Mjera 4.1.2.** Medijski promovirati kulturu nenasilja i prevenciju različitih oblika ovisnosti |
|  Opis | Edukacija o prevenciji nasilja i različitih oblika ovisnosti ne uključuje samo djecu, nego je važno kontinuirano osvještavati i educirati odrasle o tim problemima. Stoga je potrebno više medijski promovirati različite aktivnosti prevencije nasilja i ovisnosti, javno raspravljati o navedenim temama, da bi se zajednički moglo pridonijeti stvaranju kulture nenasilja i prevenciji ovisnosti. Predstavnici odgojno – obrazovnih ustanova, organizacija civilnog društva, MUP-a i drugih bitnih dionika iz ovog područja, sudjelovat će u radijskim emisijama i medijskim kampanjama na ovu temu. |
|  Nositelji | Odgojno – obrazovne ustanove, organizacije civilnog društva. |
|  Indikatori | Broj promotivnih aktivnosti u medijima. |

|  |
| --- |
| **Cilj 4.2. Promovirati odgovorno ponašanje prema okolišu i održivi razvoj** |
| **Mjera 4.2.1.** Uključivati djecu u ekološke akcije, obilježavanje važnih datuma |
|  Opis | Kako bi djece izrasla u odgovorne i ekološki osviještene građane, potrebno je od najranije dobi učiti djecu o pravilnom ponašanju prema okolišu te ih motivirati na usvajanje pozitivnih navika (pravilno odlaganje otpada, ušteda vode i električne energije, ponovna upotreba proizvoda i materijala i sl.). Ekološki usmjerene aktivnosti se trebaju provoditi i u sklopu nastave, ali u obliku izvanškolskih i izvannastavnih aktivnosti. |
|  Nositelji | Odgojno – obrazovne ustanove, organizacije civilnog društva. |
|  Indikatori | Broj održanih ekoloških aktivnosti s djecom. |

|  |
| --- |
| **Cilj 4.3. Poboljšanje sigurnosti djece u prometu kroz kontinuiranu edukaciju djece o pravilima ponašanja u prometu te povećanje svijesti odraslih o sigurnosti djece u prometu** |
| **Mjera 4.3.1.** Organizirati dječje prometne patrole |
|  Opis | Kako bi se djecu učilo o pravilnom ponašanju u prometu, ali i odrasle podsjetilo na sigurnost djece u prometu, važno je djecu uključiti u praktičnu edukaciju. Stoga je osmišljena aktivnost dječje patrole u organizaciji odgojno – obrazovnih ustanova i Policijske postaje Novska, u kojoj bi sudjelovala djece i vozačima dijelila letke o sigurnosti djece u prometu. Na taj način će se vozači više osvijestiti o sigurnom ponašanju u prometu u koji su uključena i djeca, a djeca će više učiti o odgovornom ponašanju kada se nalaze u prometu. |
|  Nositelji | Odgojno – obrazovne ustanove, Policijska postaja Novska |
|  Indikatori | Broj organiziranih dječjih prometnih patrola.Broj djece koja su sudjelovala u dječjim prometnim patrolama. |

|  |
| --- |
| **Cilj 4.4. Poboljšati sigurnost pristupa različitim sadržajima u zajednici djeci s teškoćama u razvoju i djeci s invaliditetom** |
| **Mjera 4.4.1.** Napraviti analizu postojećeg stanja infrastrukture kako bi se ustvrdili nedostaci u pristupu za djecu s teškoćama u razvoju i/ili invaliditetom te napraviti prijedlog poboljšanja infrastrukture |
|  Opis | Kako bi grad uistinu bio siguran, zdrav i uključiv za djecu, neizostavno je svoj djeci omogućiti jednake mogućnosti. Djeca s teškoćama u razvoju i djeca s invaliditetom u riziku su od socijalne isključenosti ako za njih nije osiguran adekvatan pristup različitim sadržajima u lokalnoj zajednici. Stoga je potrebno voditi brigu o postojećoj infrastrukturi i pomagalima koja su djeci potrebna da bi svakodnevno mogli aktivno sudjelovati u životu zajednice. Ova mjera usmjerena je na analizu postojećeg stanja infrastrukture (rampe, prilazi, dizala i sl.) te na predlaganje infrastrukturnih rješenja za mjesta koja taj problem nemaju riješen. |
|  Nositelji | Koordinacijski odbor, Grad Novska, odgojno – obrazovne ustanove. |
|  Indikatori | Izrađena analiza postojećeg stanja i preporuke za poboljšanje.Broj poboljšane/izgrađene infrastrukture za pristup djece s teškoćama u razvoju i djece s invaliditetom. |

# 5. Zdravlje djece

Zdravlje svih građana, a posebno djece važna je komponenta dobrobiti cjelokupne zajednice. Stoga je potrebno osigurati sigurne i zdrave preduvjete za rast i razvoj djece te djecu od najranije dobi usmjeravati na usvajanje zdravih životnih navika. Isto tako, važno je osigurati dostupnost stručnog medicinskog kadra na području grada Novske. Također, bitan segment djelovanja u ovom području su i formalni i neformalni oblici obrazovanja o zdravlju koje provode odgojno – obrazovne ustanove i organizacije civilnog društva, stoga je potrebno animirati djecu, ali i odrasle na sudjelovanje u takvim sadržajima.

|  |
| --- |
| **Cilj 5.1. Poboljšati informiranost o dostupnim programima prenatalne zaštite trudnica** |
| **Mjera 5.1.1.** Promovirati usluge Centra za majku i dijete kroz medije i društvene mreže |
|  Opis | U gradu Novskoj trenutno djeluje Centar za majku i dijete koji provodi nekoliko vrsta programa (trudnički tečaj*, baby handling*, grupe za potporu za dojenje). Kako bi što više trudnica i mladih majki bilo upoznato s uslugama koje Centar nudi, nužno je raditi na promociji Centra. Stoga je predviđeno poboljšanje promocije usluga Centra kroz medije i društvene mreže. |
|  Nositelji | Centar za majku i dijete. |
|  Indikatori | Broj medijskih objava o uslugama Centra za majku i dijete.Broj korisnica usluga Centra za majku i dijete. |

|  |
| --- |
| **Cilj 5.2. Unaprijediti kvalitetu zdravstvene skrbi za djecu predškolske dobi** |
| **Mjera 5.2.1.** Poticati rad/specijalizaciju pedijatara kroz stipendiranje i stambene olakšice |
|  Opis | U gradu Novskoj jedan od prioriteta je i poticati specijalizaciju i rad pedijatara s obzirom na deficitarnost tog zanimanja. Stoga će Grad Novska razmotriti mogućnosti poticanja ovog zanimanja kroz različite mjere u sklopu različitih programa.  |
|  Nositelji | Grad Novska. |
|  Indikatori | Mjere za stipendiranje studenata koji specijaliziraju pedijatriju.Mjere za poticanje zapošljavanja pedijatara u gradu Novskoj. |

|  |
| --- |
| **Mjera 5.2.2.** Decentralizirati usluge Centra za majku i dijete provedbom aktivnosti u ruralnim dijelovima |
|  Opis | S obzirom da se u sklopu grada Novske nalaze i 23 naselja koja su prostorno udaljenija od grada, bitno je omogućiti jednaku i kvalitetnu uslugu majkama i djeci iz tih naselja. Stoga je predložena mjera kroz koju će se određene aktivnosti koje se trenutno provode u sklopu Centra za maju i dijete u Novskoj, provoditi i u naseljima u obuhvatu grada Novske prema unaprijed isplaniranom rasporedu. |
|  Nositelji | Centar za majku i dijete. |
|  Indikatori | Broj održanih aktivnosti Centra za majku i dijete u naseljima u obuhvatu grada Novske. |

|  |
| --- |
| **Cilj 5.3. Poboljšati prevenciju kroničnih bolesti kod djece kroz promociju zdravih stilova života** |
| **Mjera 5.3.1.** Organizirati radionice i javne akcije o zdravim stilovima života i uključivanju u fizičke aktivnosti |
|  Opis | Jedan od glavnih uzroka kroničnih bolesti kod djece je pretilost i fizička neaktivnost koje su potaknute modernim načinom života i novim tehnologijama. Stoga je važno dodatno animirati djecu i uključivati ih u različite oblike fizičke aktivnosti. Isto tako, loša prehrana negativno utječe na rast i razvoj djece pa je bino djecu od najranije dobi poticati na konzumaciju zdrave hrane na svakodnevnoj bazi. Predložene aktivnosti u sklopu ove mjere uključuju i djecu i odrasle te se odnose na različite radionice i javne akcije koje potiču zdrav način života. |
|  Nositelji | Organizacije civilnog društva. |
|  Indikatori | Broj održanih radionica i javnih akcija.Broj uključene djece. |

|  |
| --- |
| **Mjera 5.3.2.** Organizirati akcije prevencije ozljeda djece |
|  Opis | Djeca su vrlo podložna ozljedama što može imati dugoročne posljedice na daljnji rast i razvoj +. Upravo zbog toga, potrebno je djecu educirati kako se pravilno ponašati u svojoj okolini i kako koristiti određene predmete na siguran način. Isto tako, u takve edukacije važno je uključivati i odrasle, kako bi na primjeren način znali objasniti djeci kako se ponašati. Ova mjera odnosi se na organizaciju različitih akcija i edukacija za djecu i odrasle o prevenciji ozljeda djece (npr. prevencija ozljeđivanja u vodi, prevencija ozljeđivanja od vatre, eksplozivnih naprava, oružja, struje, prevencija otrovanja lijekovima ili različitim kemijskim sredstvima, prevencija gušenja sitnim predmetima i hranom i dr.). |
|  Nositelji | Organizacije civilnog društva. |
|  Indikatori | Broj održanih akcija i aktivnosti.Broj djece koja su sudjelovala na aktivnostima.Broj odraslih sudionika aktivnosti. |

# 6. Odgoj i obrazovanje djece

Na području grada Novske djeluju četiri osnovne škole – Osnovna škola Novska (u sklopu koje djeluju još tri područne škole), Katolička osnovna škola u Novskoj, Osnovna škola Rajić i Osnovna škola Josip Kozarac Lipovljani (Područne škole Kozarice, Nova Subocka, Stara Subocka), te Dječji vrtić „Radost“ (s izdvojenim Područnim objektima u Pastoralnom centru bl. Alojzija Stepinca i „Stribor“). Kapaciteti dječjih vrtića trenutno zadovoljavaju sve potrebe te su upisana sva djeca kojima je potrebna usluga vrtića. Tome je doprinijela izgradnja Dječjeg vrtića „Stribor“ 2019. godine. Grad Novska i dalje će pratiti situaciju te će u slučaju potrebe tražiti nove načine za proširenje kapaciteta vrtića. Prije četiri godine Katolička osnovna škola u Novskoj je krenula s radom te je smještena u prostor koji je bio slobodan u sklopu Srednje škole Novska. S obzirom da je sada već četvrta generacija učenika u školi, potrebno je proširiti kapacitete za naredne generacije. Požeška biskupija u partnerstvu s Gradom Novska krenula je u proces izrade projektne dokumentacije za izgradnju novog školskog objekta. Osim toga, za učenike srednje škole potrebno je urediti učenički dom. Srednja škola Novska 2020. godine otvorila je novi smjer „Tehničar za izradu videoigara“ za koji postoji veliki interes te ga trenutno pohađaju djeca iz različitih dijelova Hrvatske. Stoga je potrebno urediti učenički dom kako bi učenici imali adekvatan smještaj.

Osim infrastrukturnih zahtjeva koje je potrebno osigurati, ciljevi u sklopu ovog područja usmjereni su i na promociju znanosti, novih tehnologija, inovacija i poduzetništva među djecom.

|  |
| --- |
| **Cilj 6.1. Poboljšati infrastrukturu i proširiti kapacitete odgojno-obrazovnih ustanova na području grada Novske** |
| **Mjera 6.1.1.** Kontinuirano pratiti postojeće kapacitete i zahtjeve za upis djece u jaslice i vrtiće te stvarati preduvjete za nove kapacitete |
|  Opis | Kako bi se osigurali kvalitetni uvjeti za skrb i odgoj djece te olakšalo zaposlenim roditeljima uspostaviti ravnotežu između poslovnih i obiteljskih obveza, važno je kontinuirano pratiti zahtjeve za upis djece u jaslice i vrtiće te na vrijeme osiguravati nove kapacitete prema potrebi. Ova mjera za cilj ima upravo pravovremeno obavještavanje lokalnih vlasti u slučaju potrebe za dodatnim kapacitetima te zajedničko iznalaženje novih rješenja između lokalne vlasti i odgojnih ustanova. |
|  Nositelji | Grad Novska, Dječji vrtić „Radost“ Novska |
|  Indikatori | Izvještaji o broju zahtjeva za upis djece u jaslice i vrtiće te o broju upisanih.Izvještaji o popunjenim/slobodnim kapacitetima jaslica i vrtića. |

|  |
| --- |
| **Mjera 6.1.2.** Pružiti podršku izgradnji Katoličke osnovne škole u Novskoj |
|  Opis | U Novskoj trenutno djeluje Katolička osnovna škola koju trenutno pohađaju učenici od prvog do četvrtog razreda. S obzirom da je trenutni kapacitet škole gotovo popunjen, u tijeku je izrada projektne dokumentacije za gradnju nove škole koja je u nadležnosti Požeške biskupije. Grad Novska će podržati gradnju škole kako bi se osigurali dodatni kapaciteti za osnovnoškolsku djecu s područja grada Novske. |
|  Nositelji | Požeška biskupija, Grad Novska |
|  Indikatori | Uspostavljena suradnja između Požeške biskupije i Grada Novske u projektu gradnje školskog objekta. |

|  |
| --- |
| **Mjera 6.1.3.** Osnovati i urediti učenički dom u Novskoj |
|  Opis | U gradu Novskoj djeluje Srednja škola Novska s pet smjerova, a od 2020. godine uveden je i novi smjer „Tehničar za izradu videoigra“. Srednja škola Novska druga je škola u Republici Hrvatskoj koja je omogućila upis učenika za obrazovanje navedenog zanimanja. Upravo zbog toga, učenici iz drugih krajeva Hrvatske dolaze u Novsku na školovanje te je hitno potrebno osnovati i urediti učenički dom kako bi se učenicima osigurali adekvatni uvjeti za obrazovanje i boravak. |
|  Nositelji | Srednja škola Novska, Grad Novska (u suradnji s Ministarstvom znanosti i obrazovanja). |
|  Indikatori | Osnovan i stavljen u funkciju učenički dom u Novskoj. |

|  |
| --- |
| **Mjera 6.1.4.** Decentralizirati gradsku knjižnicu u ruralni dio grada Novske |
|  Opis | S obzirom da grad Novska obuhvaća 23 naselja, bitno je da svi sadržaji nisu centralizirani u samom gradu. Stoga je cilj ove mjere decentralizirati određene sadržaje u druga naselja. U naselju Rajić nalazi se i osnovna škola koju pohađa oko 180 djece od prvog do osmog razreda, te je zbog većeg broja djece potrebno uspostaviti tzv. ispostavu gradske knjižnice. Kroz ovu mjeru će se urediti prostor te preseliti dio knjižničnog fonda u ispostavu gradske knjižnice u Rajiću. |
|  Nositelji | Grad Novska, Gradska knjižica i čitaonica „Ante Jagar“ Novska |
|  Indikatori | Uređen i opremljen prostor književnim fondom u Rajiću u nadležnosti Gradske knjižnice i čitaonice „Ante Jagar“ Novska. |

|  |
| --- |
| **Cilj 6.2. Promocija znanosti, novih tehnologija, inovacija i poduzetničke kulture među djecom** |
| **Mjera 6.2.1.** Opremiti STEM laboratorij |
|  Opis | U cilju popularizacije znanosti i približavanja znanosti, novih tehnologija i inovacija djece, Grad Novska će podržati uređenje STEM laboratorija koji će biti dostupan svim učenicima s područja grada Novske. Na taj način se kod djece razvija inovativnost i poduzetništvo te ih se usmjerava u zanimanja budućnosti. Opremanje STEM laboratorija kandidirano je za financiranje na natječaj Europskog socijalnog fonda. |
|  Nositelji | Organizacije civilnog društva, Grad Novska |
|  Indikatori | Opremljen i stavljen u funkciju STEM laboratorij.Broj aktivnosti koje se provode u laboratoriju.Broj djece uključene u aktivnosti STEM laboratorija. |

|  |
| --- |
| **Mjera 6.2.2.** Nagrađivati dječje/učeničke radove u području inovacija i poduzetništva |
|  Opis | Tijekom osnovnoškolskog obrazovanja važno je djecu početi usmjeravati na poduzetničko, kritičko i inovativno promišljanje i djelovanje. Stoga će se poticati angažman učenika u području inovacija i poduzetništva te će se njihovi radovi nagrađivati. Na taj način se promovira poduzetnička kultura i stvara kvalitetan kadar budućih nositelja gospodarskog razvoja u lokalnoj i široj zajednici. |
|  Nositelji | Grad Novska, odgojno – obrazovne institucije. |
|  Indikatori | Broj nagrađenih radova učenika. |

# 7. Socijalna skrb za djecu

U cilju stvaranja jednakih uvjeta za rast i razvoj sve djece, Grad Novska kontinuirano pomaže socijalno ugroženim obiteljima te poboljšava uvjete i opseg usluga za djecu bez adekvatne roditeljske skrbi. Kako bi se na vrijeme identificirali problemi i potrebe socijalno ugroženih obitelji i djece, važno je jačati suradnju lokalne vlasti i Centra za socijalnu skrb te na taj način zajedničkim snagama djelovati na uočene probleme u skladu s mogućnostima.

|  |
| --- |
| **Cilj 7.1. Poboljšati kvalitetu i opseg usluga za djecu bez adekvatne roditeljske skrbi** |
| **Mjera 7.1.1.** Urediti i staviti u funkciju poludnevni boravak za djecu bez adekvatne roditeljske skrbi u Novskoj |
|  Opis | Grad Novska trenutno je na početku provedbe projekta „Dom izvan doma“ kroz se želi urediti poludnevni boravak za djecu bez adekvatne roditeljske skrbi. U sklopu poludnevnog boravka djeci će se osigurati kvalitetne usluge savjetovanja i pomoći te jedan obrok.  |
|  Nositelji | Grad Novska, Centar za socijalnu skrb Novska, Centar za pružanje usluga u zajednici Lipik |
|  Indikatori | Uređen i stavljen u funkciju poludnevni boravak za djecu bez adekvatne roditeljske skrbi. |

|  |
| --- |
| **Cilj 7.2. Kontinuirano poboljšavati socijalne usluge za djecu i obitelji korisnike sustava socijalne skrbi** |
| **Mjera 7.2.1.** Nastaviti osiguravati sufinanciranje prehrane za učenike i materijalnu pomoć za ogrjev za socijalno ugrožene obitelji |
|  Opis | U cilju smanjivanja rizika od siromaštva, Grad Novska sufinancira prehranu za učenike slabijeg imovinskog statusa te pomaže obiteljima koji su korisnici sustava socijalne skrbi u osiguravanju ogrjeva. Ovom mjerom želi se osigurati nastavak provedbe ovakve vrste pomoći. |
|  Nositelji | Grad Novska, osnovne škole |
|  Indikatori | Sredstva osigurana za sufinanciranje obroka.Broj dodijeljenih materijalnih pomoći za ogrjev. |

|  |
| --- |
| **Mjera 7.2.2.** Redovno surađivati s Centrom za socijalnu skrb u iznalaženju rješenja za socijalno ugroženu djecu |
|  Opis | Kako bi se ublažile posljedice siromaštva i neprilagođenih uvjeta za odrastanje djece, važno je kontinuirano pratiti potrebe socijalno ugrožene djece i pronalaziti rješenja za njihovu situaciju. Stoga ova mjera predlaže suradnju između Centra za socijalnu skrb i lokalne vlasti u identifikaciji potreba socijalno ugrožene djece i njihovih obitelji te iznalaženju rješenja za pomoć. |
|  Nositelji | Koordinacijski odbor, Centar za socijalnu skrb, Grad Novska. |
|  Indikatori | Broj održanih sastanaka između dionika lokalne vlasti i Centra za socijalnu skrb.Broj poduzetnih aktivnosti u cilju zaštite socijalno ugrožene djece. |

# 8. Kultura i šport djece i za djecu

Kultura i šport su vrlo važna područja za intelektualni i fizički razvoj djece. Grad Novska uistinu obiluje raznolikim sadržajem iz područja kulture i športa koje provode različite organizacije civilnog društva, ustanove, klubovi i dr. Kako bi se raznolikost sadržaja za djecu održala, potrebno je nastaviti pružati podršku programima udruga i sportskih klubova koji rade s djecom, poticati kulturno stvaralaštvo i bavljenje sportom na višim razinama kod djece te naravno, ulagati u kulturnu i sportsku infrastrukturu jer je ona često osnova za uopće provedbu raznih sadržaja.

|  |
| --- |
| **Cilj 8.1. Osigurati dostupnost kulturnih i sportskih sadržaja za djecu** |
| **Mjera 8.1.1.** Redovito pružati podršku programima udruga i sportskih klubova koje rade s djecom u području kulture i sporta |
|  Opis | Grad Novska kontinuirano financijski podržava rad i programe organizacija civilnog društva na području grada Novske. Ovom mjerom želi se osigurati daljnja potpora Grada Novske za organizacije civilnog društva koje uključuju djecu i rade s djecom u području kulture i športa. |
|  Nositelji | Grad Novska. |
|  Indikatori | Broj financiranih programa organizacija civilnog društva koje rade s djecom u području kulture i športa.Broj ostvarenih partnerstva između lokalne vlasti i organizacija civilnog društva u različitim programima i projektima. |

|  |
| --- |
| **Mjera 8.1.2.** Poticati besplatne sadržaje (radionice/tečajevi) za djecu kroz Centar za mlade Novska |
|  Opis | Organizacije civilnog društva kroz program Centra za mlade redovito organiziraju različite besplatne sadržaje za djecu i mlade (tečajevi plesa, jezika, fotografije, likovne radionice i dr.). Ovom mjerom nastoji se osigurati daljnje provođenje programa Centra za mlade i iznalaženje financijskih sredstava kroz apliciranje projektnih prijedloga na natječaje fondova Europske unije kako bi sadržaji za djecu i mlade bili besplatni i dostupni svima. |
|  Nositelji | Organizacije civilnog društva |
|  Indikatori | Broj besplatnih sadržaja za djecu.Broj uključene djece u besplatne sadržaje namijenjene njima. |

|  |
| --- |
| **Cilj 8.2. Poticati nadarenu djecu sustavom stipendiranja** |
| **Mjera 8.2.1.** U skladu s proračunskim mogućnostima planirati stipendiranje nadarene djece |
|  Opis | U cilju kvalitetnog razvoja djece i njihovih osobnih interesa, važno je poticati nadarenu djecu na daljnji razvoj. Ovom mjerom predlaže se iznalaženje financijskih sredstava za stipendiranje nadarene djece u raznim područjima (umjetnost, sport, glazba, tehnička kultura i dr.). |
|  Nositelji | Grad Novska |
|  Indikatori | Broj dodijeljenih stipendija za nadarenu djecu. |

|  |
| --- |
| **Cilj 8.3. Kontinuirano ulagati u sportsku/rekreacijsku infrastrukturu** |
| **Mjera 8.3.1.** Urediti adekvatan pristup za osobe s invaliditetom ispred sportske dvorane |
|  Opis | Trenutno sportska dvorana nema adekvatno riješen pristup za osobe s invaliditetom. Stoga je ova mjera usmjerena na hitno uređenje adekvatnog pristupa kako bi sadržaj koji se odvija u sportskoj dvorani bio dostupan svima, a posebno djeci s teškoćama u razvoju i djeci s invaliditetom. |
|  Nositelji | Grad Novska, Srednja škola Novska. |
|  Indikatori | Uređen prilaz ispred sportske dvorane za osobe s teškoćama u razvoju i osobe s invaliditetom. |

|  |
| --- |
| **Mjera 8.3.2.** Podržati izgradnju skate parka u Novskoj |
|  Opis | Kako bi grad Novska uistinu bio grad koji svojim stanovnicima, a posebno djeci i mladima nudi raznolike sadržaje, dionici lokalne vlasti podržavaju različite inicijative građana. Jedna od inicijativa je inicijativa djece i mladih za izgradnju skate parka. S obzirom na veliki interes, Grad Novska će izraditi projektnu dokumentaciju za gradnju skate parka. Isto tako, Grad će osigurati financijskih sredstava za izgradnju kroz apliciranje projekta izgradnje na natječaje EU fondova ili iz vlastitih izvora. |
|  Nositelji | Grad Novska, organizacije civilnog društva |
|  Indikatori | Izgrađen skate park u Novskoj. |

|  |
| --- |
| **Mjera 8.3.3.** Izgraditi i opremiti sportsko – rekreacijski centar u Novskoj |
|  Opis | U cilju osiguravanja kvalitetnih uvjeta za šport i rekreaciju, Grad Novska će na lokaciji postojećeg nogometnog stadiona izgraditi Sportsko rekreacijski centar koji će imati kapacitete za različite sportove i rekreaciju.  |
|  Nositelji | Grad Novska |
|  Indikatori | Izgrađen Sportsko rekreacijski centar u Novskoj. |

# 9. Slobodno vrijeme i rekreacija djece

Slobodno vrijeme i rekreacija djece jednako je važno kao i vrijeme provedeno u odgojno – obrazovnim ustanovama. U slobodno vrijeme djeca istražuju, uče kritički promišljati svoju okolinu, socijaliziraju se s drugom djecom što značajno utječe na njihov psihosocijalni i fizički razvoj. Kako bi se osiguralo kvalitetno provođenje slobodnog vremena, potrebno je ulagati u infrastrukturu i sadržaje za djecu, što predstavlja osnovni cilj u ovom području.

|  |
| --- |
| **Cilj 9.1. Stvarati uvjete za kvalitetno provođenje slobodnog vremena** |
| **Mjera 9.1.1.** Napraviti analizu i izvještaj o stanju dječjih igrališta na području grada Novske |
|  Opis | Dječja igrališta su mjesta gdje djeca provode veliki dio svog slobodnog vremena u igri i socijalizaciji s drugom djecom. Stoga je važno da su igrališta sigurna i prilagođena za djecu. Kako bi se to osiguralo, napravit će se analiza i izvještaj o stanju dječjih igrališta u gradu Novskoj i pripadajućim naseljima na temelju čega će se moći pristupiti uređenju i obnovi igrališta kojima je to potrebno. |
|  Nositelji | Koordinacijski odbor |
|  Indikatori | Napravljena analiza i izvještaj o stanju dječjih igrališta na području grada Novske. |

|  |
| --- |
| **Mjera 9.1.2.** Poticati organizaciju volonterskih akcija u svrhu popravka i uređenja dječjih igrališta te izgradnje novih (znanstveni park) |
|  Opis | Na temelju analize iz Mjere 9.1.1., poticat će se organizacija volonterskih akcija kako bi se obnovila dječja igrališta kojima je obnova potrebna. Zajedničkim akcijama osvješćuje se građane i djecu o zajedništvu i čuvanju zajedničkih dobara. Isto tako, u planu je izgradnja i novih dječjih igrališta, odnosno znanstvenog parka za djecu. |
|  Nositelji | Koordinacijski odbor, organizacije civilnog društva. |
|  Indikatori | Broj organiziranih volonterskih akcija uređenja dječjih igrališta.Broj obnovljenih/uređenih dječjih igrališta.Broj novoizgrađenih dječjih igrališta. |

|  |
| --- |
| **Mjera 9.1.3.** Urediti Međunarodni izviđački kamp Dupin u Jazavici |
|  Opis | Izviđaštvo je na području grada Novske vrlo popularan oblik provođenja slobodnog vremena djece, posebno tijekom ljetnih praznika. Trenutno djeluje Međunarodni izviđački kamp Dupin u Jazavici koji godišnje posjeti oko 200 izviđača iz inozemstva. S obzirom da je zgrada kampa u derutnom stanju, Grad Novska u partnerstvu s Odredom izviđača „Zelena patrola“ Rajić, pristupit će obnovi zgrade. Na taj način će kamp svoje aktivnosti moći provoditi tijekom cijele godine, a ne samo preko ljeta. Novouređeni kamp privući će još veći broj inozemnih izviđača čime se direktno doprinosi promociji grada Novske i razvoju turizma. |
|  Nositelji | Grad Novska, Odred izviđača „Zelena patrola“ Rajić. |
|  Indikatori | Obnovljena zgrada Međunarodnog izviđačkog kampa Dupin u Jazavici. |

|  |
| --- |
| **Mjera 9.1.4.** Poticati provedbu različitih programa za djecu u sklopu programa Centra za mlade Novska i Volonterskog centra |
|  Opis | Ovom mjerom želi se poticati uključivanje djece u volonterske aktivnosti koje se organiziraju kroz program Centra za mlade i Volonterskog centra. Na taj način se djecu uči o zajedničkim vrijednostima, volonterizmu, socijalnoj osjetljivosti i humanosti. |
|  Nositelji | Organizacije civilnog društva |
|  Indikatori | Broj uključene djece u programe Centra za mlade i Volonterskog centra u Novskoj. |

# 10. Podrška i pomoć roditeljima u skrbi i odgoju djece

Biti roditelj i osoba odgovorna za egzistenciju i dobrobit cijele obitelji često nije lako. Upravo zbog toga važno je u lokalnoj zajednici osigurati podršku roditeljima koji se nose s različitim problemima. Ovdje je važno naglasak staviti na socijalno ugrožene obitelji i obitelji s djecom koja zahtijevaju posebnu medicinsku skrb kako bi im se olakšala skrb za djecu. Isto tako, važno je jačati kulturu odgovornog roditeljstva te pružiti podršku roditeljima u iznalaženju rješenja prilikom balansiranja između posla, svakodnevnih obveza i obiteljskog života kako bi u konačnici imali više vremena za kvalitetne sadržaje sa svojom djecom. Ciljevi u ovom području usmjereni su na stvaranje uvjeta za kvalitetnu podršku obiteljima u odgoju i skrbi za djecu te na razvoj kulture odgovornog roditeljstva.

|  |
| --- |
| **Cilj 10.1. Stvarati uvjete za kvalitetnu podršku obiteljima u odgoju i skrbi za djecu** |
| **Mjera 10.1.1.** Nastaviti provoditi program pronatalitetnih mjera  |
|  Opis | Kako bi se poticalo mlade na osnivanje obitelji te pomoglo prilikom svakog novorođenog djeteta, Grad Novska kreirao je niz mjera kojima financijski i materijalno pomaže obiteljima s novorođenom djecom. Ovom mjerom želi se nastaviti provedba navedenih programa (Kolica za novljanskog klinca, Novljanski paket za bebe, financijska potpora za svako novorođeno dijete i dr.). |
|  Nositelji | Grad Novska, Gradsko društvo Crvenog križa Novska |
|  Indikatori | Broj dodijeljenih potpora iz programa pronatalitetnih mjera.Broj novorođene djece na području grada Novske. |

|  |
| --- |
| **Mjera 10.1.2.** Nastaviti stipendirati djecu iz obitelji s troje i više djece  |
|  Opis | U cilju olakšavanja obrazovanja, Grad Novska dodjeljuje studentske stipendije za studente koji dolaze iz obitelji s troje i više djece u većem iznosu od redovnih stipendija. Ovom mjerom želi se osigurati nastavak stipendiranja djece iz obitelji s troje i više djece. |
|  Nositelji | Grad Novska |
|  Indikatori | Broj dodijeljenih stipendija djeci iz obitelji s troje i više djece. |

|  |
| --- |
| **Mjera 10.1.3.** Nastaviti pružati financijsku podršku obiteljima s djecom kojoj je potrebna medicinska pomoć |
|  Opis | S obzirom da su obitelji s djecom čije zdravstveno stanje iziskuje skupe lijekove i/ili pomagala, dodatno izložene velikim financijskim troškovima pa time i riziku od siromaštva, Grad Novska financijski pomaže kupnju lijekova i/ili medicinskih pomagala. Ovom mjerom osigurava se dio financijskih sredstava iz proračuna u svrhu pomoći obiteljima s djecom kojoj je potrebna medicinska pomoć. |
|  Nositelji | Grad Novska. |
|  Indikatori | Iznos osiguranih sredstava za obitelji s djecom kojoj je potrebna medicinska pomoć. |
| **Mjera 10.1.4.** Nastaviti sufinanciranje produženog boravkau osnovnim školama |
|  Opis | Kako bi se roditeljima dodatno olakšao balans između poslovnih obveza i obiteljskog života, dvije osnovne škole na području grada Novske osiguravaju produženi boravak za učenike u popodnevnim satima. Grad Novska financijski podržava rad dnevnog boravka te se ovom mjerom želi osigurati nastavak sufinanciranja dnevnog boravka u osnovnim školama. |
|  Nositelji | Grad Novska. |
|  Indikatori | Iznos osiguranih sredstava za sufinanciranje produženog boravka u osnovnim školama. |

|  |
| --- |
| **Cilj 10.2. Razvijati kulturu odgovornog roditeljstva** |
| **Mjera 10.2.1.** Razvijati i provoditi programe kvalitetnog provođenja slobodnog vremena roditelja i djece  |
|  Opis | Užurbani ritam današnjice, često ostavlja malo vremena za kvalitetno provođenje vremena roditelja s djecom, a ponekad roditelji nisu niti svjesni važnosti posvećivanja svog vremena djeci ili nisu sigurno što se podrazumijeva pod kvalitetno provedeno vrijeme s djecom. Kako bi se potaknulo kvalitetno zajedničko provođenje vremena roditelja i djece, potrebno je razvijati i provoditi programe i sadržaje usmjerene ka tome u sklopu organizacija civilnog društva i odgojno – obrazovnih ustanova. |
|  Nositelji | Organizacije civilnog društva, odgojno – obrazovne ustanove. |
|  Indikatori | Broj organiziranih radionica/provedenih programa na temu kvalitetnog provođenja slobodnog vremena roditelja i djece. |

|  |
| --- |
| **Mjera 10.2.2. Provoditi radionice/edukacije o stvaranju balansa između obiteljskog života i posla**  |
|  Opis | S obzirom da posao osigurava egzistenciju obitelji, često se dogodi da se posao prelije na vrijeme koje je predodređeno za obitelj, a da toga odrasli nisu niti svjesni ili ako su svjesni, onda ne znaju kako se nositi s tim. Kroz različite radionice i edukacije moguće je odraslima olakšati upravljanje vremenom te balansirati između posla i obitelji.  |
|  Nositelji | Organizacije civilnog društva, odgojno – obrazovne ustanove. |
|  Indikatori | Broj provedenih radionica/edukacija o stvaranju balansa između obiteljskog života i posla. |

# Zaključak

Strategija za ostvarivanje prava i potreba djece na području Grada Novske za razdoblje 2020. do 2025. godine za svako programsko područje definira ciljeve, mjere, nositelje mjere i indikatore. Uz svaku navedenu mjeru priložen je kratak opis na što se odnosi, a prilikom izrade godišnjih akcijskih planova će se dodatno specificirati konkretne aktivnosti u cilju ostvarenja ciljeva i realizacije pojedinih mjera.

Implementacijom mjera iz ovog dokumenta upravlja Koordinacijski odbor akcije „Grad Novska – prijatelj djece“. Koordinacijski odbor će biti nadležan za izradu godišnjih akcijskih planova te za cjelokupnu koordinaciju između svih dionika. Isto tako, Koordinacijski odbor će po završetku svake godine raditi izvještaj o realizaciji godišnjeg akcijskog plana te predlagati rješenja za aktivnosti koje eventualno nisu mogle biti izvršene i prilagođavati buduće aktivnosti situaciji na terenu.

Koordinacijski odbor je izradio ovu Strategiju kao bitan dokument i temelj za daljnje postupanje u ostvarivanju prava i participacije djece u lokalnoj zajednici.